Hreinsunarátak hefur verið í gangi í Dalabyggð í sumar . Íbúar í dreifbýlinu voru hvattir til að losa sig við járnarusl , þar með talið gamla bíla , hjólbarða , rafgeyma , timbur og girðingaleyfar . Víða hafa safnast stórir haugar af rusli sem bíður hirðingar . Að sögn Gunnólfs Lárussonar sveitarstjóra hafa bændur sýnt þessu áhuga og margir tekið verulega til í kring um sig . „ Við erum að vonast til að þetta átak verði til þess að umgengni verði betri á eftir en svona átak er of dýrt til að hægt sé að hafa það í gangi árlega . Einhverjir járnagámar verða þó settir upp í framhaldi þessa átaks þar sem fólk getur losað sig við þess háttar rusl allt árið . Við erum í samstarfi við Hringrás sem kemur og fjarlægir ruslið innan tíðar . Ef menn hafa ekki enn hreinsað til hjá sér , ættu þeir að drífa sig í því hið fyrsta því nú fer hver að verða síðastur , “ sagði Gunnólfur .